Operasi Yakhin

Operasi Yakhin ialah operasi untuk memindahkan orang Yahudi Maghribi secara rahsia ke Israel, yang dijalankan oleh Mossad Israel ketika antara November 1961 dan musim bunga 1964. Kira-kira 97,000 orang berhijrah ke Israel dengan kapal terbang dan kapal laut dari Casablanca dan Tangier melalui Perancis dan Itali.

Kenaikan takhta oleh Hassan II pada 26 Februari 1961 membolehkan rundingan dimulakan untuk perjanjian rahsia antara bahagian "Misgeret" Mossad dan pihak berkuasa Maghribi (terutamanya Putera Moulay Ali dan menteri buruh Abdelkader Benjelloun), bersama-sama dengan organisasi Amerika HIAS. Pengaturan ekonomi telah dipersetujui antara Israel dan Maghribi, dengan persetujuan Perdana Menteri Israel David Ben-Gurion dan Raja Hassan II dari Maghribi, di mana $500,000 akan dibayar sebagai bayaran pendahuluan, ditambah $100 bagi setiap penghijrah untuk 50,000 orang Yahudi Maghribi yang pertama, dan kemudian, $250 setiap penghijrah kemudiannya. Operasi itu juga mendapat bantuan penting daripada Sepanyol Franco. Walau bagaimanapun, sesetengah orang Yahudi menetap di Perancis, Kanada, dan Amerika Syarikat dan bukannya di Israel. Maghribi menerima "gantirugi" atas kehilangan orang Yahudi.

Operasi itu diketuai oleh Hebrew Immigrant Aid Society yang berpangkalan di New York, yang membiayai kira-kira $50 juta untuk kos-kos operasi tersebut.

Etimologi 
Nama operasinya, Yakhin, berasal dari Alkitab - iaitu nama salah satu daripada dua tiang utama yang menyokong Kuil Suci yang dibina di Baitulmuqaddis oleh Raja Sulaiman, dan sejak Israel menganggap penghijrahan sebagai tiang utama yang menyokong kewujudan negara Yahudi.

Latar belakang 

Komuniti Yahudi Maghribi menjangkau hampir 2,000 tahun. Pada 14 Mei 1948 – Sultan Muhammad V dari Maghribi menyampaikan ucapan di mana baginda memberi amaran kepada orang Yahudi negaranya supaya tidak menunjukkan "perpaduan dengan keganasan Zionis," merujuk kepada Deklarasi penubuhan Negara Israel dan perang Palestin 1947–1949. Semasa Rusuhan Anti-Yahudi di Oujda dan Jerada pada 7-8 Jun 1948, 44 orang Yahudi terbunuh di bandar Oujda dan Jerada di timur laut Maghribi. Peristiwa tersebut menyumbang kepada peningkatan mendadak dalam pemergian orang Yahudi dari Maghribi, kebanyakannya ke Israel. Jika sebelum peristiwa Oujda dan Jereda terdapat aliran orang Yahudi yang meninggalkan Maghribi, selepas itu penghijrahan menjadi lebih meluas. Pada tahun berikutnya, 18,000 daripada 250,000 atau lebih orang Yahudi Maghribi berhijrah ke Israel. Antara 1948 dan 1956, apabila penghijrahan dilarang, jumlahnya mencapai kira-kira 110,000. Ketika itu, Maghribi merupakan tanah kediaman kepada komuniti Yahudi yang terbesar di Afrika Utara. Kebimbangan bahawa kemerdekaan Maghribi, yang kelihatan bakal menjadi kenyataan sewaktu awal 1950-an, telah mendatangkan penganiayaan terhadap masyarakat Yahudi yang lantasnya mencetuskan gelombang awal penghijrahan. Dari 1948 hingga 1951, kira-kira 28,000 orang Yahudi berhijrah dari Maghribi ke Israel.

Selepas kemerdekaan Maghribi daripada penjajahan Perancis pada tahun 1956, hak dan status penuh telah diberikan kepada penduduk Yahudi di bawah pemerintahan Mohammed V. Namun begitu, penghijrahan ke Israel tetap berterusan. Pada tahun 1959, akibat tekanan daripada Liga Arab dan kerosotan berterusan penduduk Yahudi, penghijrahan ke Israel telah dilarang, menyempitkan pilihan orang Yahudi untuk meninggalkan negara itu. Walaupun usaha pengekalan penduduk, penghijrahan Yahudi Maghribi ke Israel meningkat hingga kira-kira 95,000 orang Yahudi untuk tempoh 1952-1960.

Larangan rasmi ke atas penghijrahan kekal hanya sehingga Februari 1961. Walaupun larangan rasmi telah ditamatkan, Mohammed V mengekalkan keutamaan umum yang jelas bahawa komuniti Yahudi kekal di dalam Maghribi dan menghalang tindakan asing untuk memudahkan atau menggalakkan penghijrahan. Bermula pada tahun 1960, pihak berkuasa Israel melibatkan pegawai Maghribi dalam perbincangan yang bertujuan untuk merundingkan kemudahan penghijrahan Yahudi ke Israel dengan perestuan rasmi (atau, sekurang-kurangnya separuh rasmi). Walaupun dengan penghapusan larangan untuk pergerakan sedemikian, perbincangan tersebut diteruskan. Akhirnya, hal ini berkembang menjadi Operasi Yakhin.

Pada 10 Januari 1961 sebuah bot kecil bernama Egoz membawa 44 orang penghijrah Yahudi karam di pantai utara Maghribi. Kejadian ini mewujudkan krisis untuk kedua-dua pihak berkuasa Maghribi dan kumpulan bantuan asing yang bertanggungjawab membantu pelarian tersebut.

Kesan 
Dalam filem Kathy Wazana 2013 They Were Promised the Sea, Simon Levy—pengasas Muzium Yahudi Maghribi—menyatakan bahawa trak dan pesawat yang membawa orang Yahudi itu adalah kepunyaan Maghribi. Susan Gilson Miller menyifatkan pemergian majoriti orang Yahudi dari Maghribi sebagai "tragedi kebangsaan yang besar."

Orang yang terkenal 
Ahli politik Shas, Ya'akov Margi, dilahirkan pada tahun 1960, telah dibawa ke Israel semasa Operasi Yakhin pada tahun 1962.

Lihat juga 

 Operasi Permaidani Ajaib (Yaman)
 Operasi Ezra dan Nehemia
 Yahudi Maghribi di Israel

Rujukan

Bacaan lanjut 

 "North African Jewry in the twentieth century: the Jews of Morocco, Tunisia, and Algeria", by Michael M. Laskier, Chapter 7: The Israeli-Directed Self-Defense Underground and "Operation Yachin".

 978-0-374-24946-5